BRATISLAVA, BARDEJOV. Bardejovská spoločnosť Kamax Fasteners dostane investičný stimul päť miliónov eur na stavbu novej prevádzky na výrobu vysokopevnostných skrutiek.Súvisiaci článokČítajte
Celková investícia, zahŕňajúca pozemky, budovy, stroje, prístroje, zariadenia a licencie má dosiahnuť 25,2 milióna eur a firma plánuje do roku 2022 vytvoriť 99 pracovných miest.
Vyplýva to z materiálu Ministerstva hospodárstva (MH) SR, ktorý v stredu schválila vláda.
Schválený investičný stimul sa skladá z dotácie dva milióny eur na dlhodobý hmotný majetok a dlhodobý nehmotný majetok a z úľavy na dani z príjmov tri milióny eur.
Kapacita novej prevádzky bude viac ako 130 miliónov kusov skrutiek ročne, pričom približne 70 % výroby by malo ísť na export.
Finálnym výrobkom budú vysokopevnostné skrutky určené najmä pre automobilový priemysel.
Nemecká firma
Kamax Fasteners patrí do nemeckej skupiny Kamax, ktorá má v súčasnosti 11 výrobných prevádzkarní v šiestich krajinách, a to v Nemecku, Španielsku, Česku, Slovensku, USA a Číne. Sídlo skupiny sa nachádza v nemeckom meste Homberg.
V roku 2017 skupina zamestnávala približne 3 500 zamestnancov a dosiahla tržby 753 miliónov eur.
Na Slovensku skupina prevádzkuje jeden výrobný závod v Bardejove - Kamax Tools, s. r. o.
Výrobu v tomto závode spustili v roku 2007. V súčasnosti zamestnáva viac ako 120 zamestnancov.
Stimuly dostanú aj strojárne
Aj výrobca bankomatových skríň a poľnohospodárskych komponentov V + S Welding z Bardejova dostane od štátu na stavbu novej prevádzky investičný stimul, konkrétne 1,1 milióna eur.
Vláda schválila strojárskej firme dotáciu 300-tisíc eur na nákup dlhodobého investičného majetku a úľavu na dani z príjmu 800 000 eur.
Firma plánuje do roku 2022 vytvoriť 40 nových pracovných miest, pričom plánovaná priemerná hrubá mesačná mzda zamestnanca má byť na úrovni 1 108 eur.
Investičný zámer počíta aj s tvorbou 30 nepriamych pracovných miest najmä u priamych subdodávateľov či poskytovateľov služieb potrebných na zabezpečenie prevádzky spoločnosti, ako sú napríklad servis technológií, logistika, stravovacie a upratovacie služby.
Celková investícia má dosiahnuť 4,68 milióna eur, pričom celá produkcia má smerovať na vývoz.
Novú výrobnú halu plánuje investor postaviť na časti pozemku bývalého družstva medzi obcami Tarnov a Rokytov v okrese Bardejov, ktorý je vo vlastníctve firmy.